Коми Республикаын пасйöм компаниялöн ММВБ биржаö пырöмыс – тöдчана лоöмтор, мый сетас позянлун кыскыны содтöд сьöм дiнмуöс инвестиционнöя сöвмöдöм вылö.

Та йылысь висьталiс талун Коми Республикаса Юралысьöс вежысь Александр Буров «Сыктывкар Тиссью Групп» ВАК компаниялöн IPO презентация дырйи, кодi лоö санитарно-гигиеническöй изделиеяс вöчысь гырысь отечественнöй производительяс лыдысь öтиöн.

«Тиссью Групп» компания» торъялö аслас инвестиционнöй сöвмöмöн. 2005 воын предприятие кутысьясöн лоисны выль кöзяева. А 2006 воын нин кутiсны тырмымöн бура збыльмыны гырысь инвестпроектъяс», - пасйис А.Буров.

Коми Республикаса Юралысьöс вежысь А.Буров торйöн пасйис, мый талун вылö техническöй боксянь «Тиссью Групп» Россия Федерацияын тайö юкöнас медся водзын мунысь. «Талун налöн прöдукцияыс качество сертиыс странаын медбур. Да ме эска, мый IPO збыльмöдöмысь босьтöм сьöмнас колана ногö­н вöдитчасны выль инвестпроектын. А тайö сетас позянлун компаниялы лоны водзын мунысьяс лыдын», - висьталiс А.Буров.

«Тиссью» сегментысь компаниялöн тайö первой IPO, кор артыштöма кыскыны 700 млн. шайтöдз. Став кыскöм сьöмсö лоö веськöдöма компания сöвмöдöм кузя дыр кадся уджтаслысь мöд тшупöд збыльмöдöм вылö, мый серти выльмöдасны да пыртасны уджö выль производство вынйöръяс да мый серти артыштöма содтыны производствосö кыкысь унджык пöв.